
Iverksetting av fellingsløyve på jerv i Nord-Fron og Sør-Fron kommunar

Til dykkar brev dagsett den 14.08.03. om fellingsløyve på jerv i Nord-Fron kommune. 

Ut frå opplysningane i søknaden, det som er rapportert frå SNO, og samtaler med Nord Fron kommune, Are Krogh og Lars Ole Auglestad, kan skadesituasjonen i området summerast opp slik: Det er meldt om 7 skadetilfeller i området Glitterdalen i perioden 03.08.-13.08.03. Av desse er minst 4 sikkert drepne av jerv, medan dei andre var for oppråtna til å kunne tyde dødsårsak. Det er observert mykje ravn i området og Røssum/Krogh melder om at mange søyer mangler eitt eller fleire lam. Alt tyder på at det er ein skadesituasjon i området som utviklar seg. Lars Ole Auglestad, som har sau lenger sør i området, melder og om aukande lammetap, men utan at det her er funne kadaver så langt. 

Søknaden er handsama  med heimel i Forskrift 30. juni 2000 nr 656 om forvaltning av bjørn, jerv, ulv og gaupe fastsatt ved Kgl. res. 30. juni 2000, samt Direktoratet for naturforvaltning (DN) sitt brev dagsett 06.06.03. Ifølgje forskrifta er det DN som kan gi fellingsløyve på jerv og fastsette nærare vilkår for eit eventuelt fellingsløyve. I brevet frå DN har fylkesmennene i Sør-Norge fått myndigheit til å sette i verk fellingsløyve på fem jerv i 2003/2004. 

Det går fram av brevet frå DN at ”fellingsløyve på vilkår” ikkje gjev ein generell rett til å felle eit rovdyr straks det oppstår skade, men at avgjerda om ein eventuell iverksetting av felling skal byggje på ei heilskapeleg vurdering av skadeomfang og om det er naudsynt for å verne rovviltet, opp mot prinsippet om differensiert forvaltning (jf §1). I dette skjønnet skal det særleg takast omsyn til; storleik og samansetning av vedkommande rovviltbestand, området sin verdi som beitemark, skadene sitt omfang og utvikling og potensialet for framtidige skader (jf §3). I tillegg, og særleg innafor fastsette kjerneområde eller særskilde forvaltningssoner for rovvilt, skal det leggast vekt på om ein i staden kan gjennomføre førbyggjande tiltak for å avgrense skadene (jf §2). 

Målet med eit fellingsløyve er ikkje å regulere ein rovviltbestand, men å felle særskilde individ, knytt til særskilde situasjonar. Fellingsløyvet skal vere retta mot det individet som gjer skade og løyvet skal vere avgrensa i rom, i tidsrom og tal på dyr.

Fylkesmannen si vurdering
Forskrifta krev at det skal leggjast vekt på bestandssituasjonen for jerv, det totale skadeomfanget, skaden sin konsentrasjon i tid og rom og området sin verdi som beitemark, jf §3 og overståande. Desse momenta er vurdert opp mot forskrifta sitt krav om ein differensiert forvaltning. 

Glitterdalen er eit kjent skadeområde frå fleire år attende og tapa har vore store, til dømes i 2002. Då hadde Røssum/Krogh eit omsøkt tap på 6 sau og 54 lam (og fekk erstatta 2 sau og 47 lam)  sjølv om sauen i området då vart sanka tidlegare enn normalt. Det same var tilfellet hjå Lars Ole Auglestad, som og hadde store tap (98 lam og 28 sau)  sjølv om hans sau og vart sanka tidlegare enn før.

Bestandsstatus for jerv i Sør-Noreg er betre no enn tidlegare år, og bestanden reknast som levedyktig. Norsk institutt for naturforskning (NINA) har førebels registrert minst 15 ynglingar i Sør-Noreg og dette betrar grunnlaget for å sette i verk felling. Sjølv om skadeomfanget så langt ikkje er høgt i dette området, veit ein frå tidlegare at det vil auka, og det må óg leggast vekt på at det er observert mange søyer utan lam i området. Det tyder på at tapet er av ein viss storleik og aukande. Nord- Fron og Sør-Fron kommunar har svært høg tettheit av sau på beite, og potensialet for skader er høgt.

Vedtak 

Sjølv om to dyreeigarar i området sanka sauen tidlegare enn normalt i 2002 for å freiste å minske skaden, har desse to eigarane av dei høgaste tapstala i heile regionen. Det er difor vanskeleg å sjå andre førebyggjande tiltak i området enn felling og/eller endå tidlegare sanking. 

Ut frå ei total vurdering i høve til gjeldande forskrift, finn fylkesmannen i denne situasjonen at kriteria for å iverksette felling av jerv er til stades. Skadene er ferske og aukande, og ut frå det ein veit om skader i dette området i tidlegare år, er det grunn til å forvente at skadene vil halde fram og auke. Ut frå talet på sau i området, er såleis potensialet for skader høgt. 

Ut frå dette, vil fylkesmannen sette i verk felling av ein (1) jerv i Nord-Fron og Sør-Fron kommunar. I tillegg til vilkåra i DN sitt brev av 06.06.03, set fylkesmannen følgjande vilkår for løyvet:

1. Fellingsområdet er avgrensa slik (ut frå kartgrunnlag M-711): Frå Glitras utløp i Furusjøen, langs Glitra (og kommunegrense millom Nord-Fron og Sør-Fron) austover til punkt 1364 moh (M-711), derfrå rett linje til Simlehøa (1465), vidare til n. Eldåkampen (1213 moh), 

s. Eldåkampen (1224 moh), derfrå rett linje til samløpet millom Djupbekken og Eldåa ved punkt 1018 moh. Derfrå sørover langs Stor-Eldåa til samløpet med Frya. Vidare nordover langs Frya til Furusjøen og langs østre bredd attende til utløpet av Glitra. 

2. Fellingsløyvet gjeld for tidsrommet 14.08.03 kl. 12.00 til 24.08.03 kl. 24.00.

3. Det skal kun nyttast våpen og ammunisjon som fyller krava til jakt på storvilt, jf Forskrift om utøvelse av jakt og fangst, stadfesta av DN den 22. mars 2002.

4. Med heimel i viltlova sin § 52, siste ledd, gjev DN løyve til bruk av laus hund under

freistnad på felling dersom dette er naudsynt. Løyve etter bufelova og/eller

reindriftslova må innhentast av fellingsleiar.
5. I alle høve der dyr blir skote på, vert såra eller felt, skal det utan opphald meldast til kommune, fylkesmann og næraste politimyndigheit, jf pkt 4 og 5 i DN sitt brev, samt Forskrift om utøvelse av jakt og fangst, nr 150, 22. mars 2002.

6. Løyvet blir gjeve til kommunen/kommunalt oppnevnt jaktlag i dei to kommunane, jf fylkesmannen sitt brev frå 06.06.01. Fylkesmannen ber om at det vert utpeika ein ansvarleg jaktleiar for heile området, og at denne rapporterer dagleg til fylkesmannen. Dette kan gjerast ved å leggje inn melding på telefon 94192423.

Kommunane må sørgje for at alle involverte i fellinga får ein kopi av dette brevet, samt DN sitt brev av 06.06.03, før freistnad på felling vert sett i gang. 

Etter avtale kan det gjevast eit vederlag for administrative utgifter på inntil 15 000 kr ved iverksetting av fellingsløyve fyrste gong. Sidan deltaking i fellingsforsøket er frivillig, kan det ikkje gjevast  vederlag eller løn til deltakarane, og i kommunar der medlemmer i viltnemnd/fallviltnemd ønskjer å delta, må dette skje på frivillig basis. 

Fylkesmannen vil streke under viktigheita av at dyreeigarane i området no organiserer eit styrka tilsyn og held god kontakt med dei som deltek i fellingsforsøket, for å gjere dette så effektivt som mogleg. Vidare er det viktig at dyreeigarane sjølve vurderer moglegheitene for å sanke sauen tidleg, slik dei gjorde i 2002, eventuelt endå tidlegare. I høve til eventuell søknad om midler til eit slikt tiltak, må hudyreigar ta kontakt med fylkesmannens landbruskavdeling snarast mogleg.  

Dette vedtaket kan påklagast etter reglane i forvaltningslova innan tre veker, jf «Rett

til å klage over forvaltningsvedtak», som er lagt ved.  Ei eventuell klage rettast til DN, men vert å sende via fylkesmannen. 

	
	

	Kristin Hille Valla 
	Ellen-Birgitte Strømø

Fylkesmannen i Hedmark, miljøvernavdelingen




Fylkesmannen i Sør-Trøndelag, miljøvernavdelingen




Fylkesmannen i Møre og Romsdal, miljøvernavdelingen




Fylkesmannen i Buskerud, miljøvernavdelingen







Fylkesmannen i Sogn og Fjordane, miljøvernavdelingen




Rovviltkontakter i Oppland

Oppland Jeger- og fiskerforbund, Stortorget 1, Pb 124, 2601 Lillehammer



Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo



Foreningen Våre Rovdyr, Postb 195 N-2150 Årnes 

                                 Folkeaksjonen for en ny rovviltpolitikk, Boks 40, 7701 Steinkjær

Fellesaksjonen For Ulv v/Ener Borg, Konvallveien 34, 0875 Oslo

Fylkesmannen i Oppland, landbruksavdelingen


Lars Ole Auglestad, 2647 Sør-Fron

